I. Šimko, minister vnútra SR: (2002-05-21):
Ministerstvo spravodlivosti po posúdení nárokov uplatnených občanmi podľa iných odškodňovacích predpisov nevydáva rozhodnutia, ale písomné stanoviská v prípadoch, keď je zákonom určená príslušnosť Ministerstva spravodlivosti Slovenskej republiky. Na posudzovanie žiadostí sa teda zákon o správnom konaní nevzťahuje na prípady. Z uvedených dôvodov sa v predloženom návrhu novely zákona číslo 105 z tohto roka navrhuje, aby sa na konanie podľa tohto zákona nevzťahovali všeobecné predpisy o správnom konaní, ale štandardný postup, ako je pri iných odškodňovacích zákonoch. Materiál bol prerokovaný a schválený vládou 24. apríla tohto roku a, vážené panie poslankyne a páni poslanci, ja vás teraz prosím o jeho prerokovanie a schválenie na tejto schôdzi Národnej rady. Ďakujem. J. Migaš, predseda NR SR: Ďakujem, pán minister. Nech sa páči, pán spravodajca, ktorého určil gestorský výbor, pán poslanec Ladislav Pittner, uveďte stanovisko gestorského výboru. Nech sa páči. L. Pittner, poslanec: Vážený pán predseda, vážení páni ministri, vážená Národná rada, dovoľte mi, aby som v súlade s § 73 ods. 1 zákona Národnej rady Slovenskej republiky vystúpil na rokovaní tejto rady v prvom čítaní o vládnom návrhu zákona, ktorým sa mení a dopĺňa zákon číslo 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945, tlač 1516. Konštatujem, že predmetný návrh spĺňa po formálno-právnej stránke všetky náležitosti uvedené v § 67 a v § 68 zákona Národnej rady Slovenskej republiky o rokovacom poriadku . Vzhľadom na oprávnenia, ktoré pre mňa ako pre spravodajcu výboru vyplývajú z § 73 zákona Národnej rady o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku, že po rozprave odporučí predmetný vládny návrh zákona prerokovať v druhom čítaní. V zmysle § 74 ods. 1 zákona Národnej rady o rokovacom poriadku a v súlade s rozhodnutím predsedu Národnej rady Slovenskej republiky odporúčam prideliť vládny návrh zákona, ktorým sa mení a dopĺňa zákon číslo 105/2002 Z. z. o poskytnutí jednorazového finančného príspevku na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre obranu a bezpečnosť. V súlade s návrhom predsedu Národnej rady navrhujem, aby úlohy gestorského výboru plnil Ústavnoprávny výbor Národnej rady Slovenskej republiky. Odporúčam výborom, ktorým bol vládny návrh zákona pridelený, aby ho prerokovali v lehote do 30 dní, a gestorský výbor, ústavnoprávny výbor, aby ho prerokoval v lehote do 32 dní od jeho prerokovania v prvom čítaní na schôdzi Národnej rady Slovenskej republiky. Prosím, pán predseda, otvorte rozpravu. J. Migaš, predseda NR SR: Ďakujem pekne, pán poslanec. Nech sa páči, zaujmite miesto určené pre spravodajcov. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Pán poslanec Brňák, jediný prihlásený. Uzatváram možnosť prihlásiť sa do rozpravy. Slovo má pán poslanec Brňák. P. Brňák, poslanec: Ďakujem pekne. Vážený pán predseda, vážení páni ministri, vážená Národná rada, ja chcem využiť príležitosť v súvislosti s rokovaním o tomto bode nášho dnešného rokovania na jednu poznámku širšej platnosti, ktorá sa týka, vo všeobecnosti by som povedal, toho, že tak vláda Slovenskej republiky, a predovšetkým vláda, ktorá disponuje, povedal by som legislatívnou silou a legislatívnymi možnosťami, pristupuje k odškodneniu vecí, ktoré sa týkajú minulosti, pomerne selektívnym spôsobom. Chcem iba pripomenúť na pôde tohto parlamentu, že v nedávnej minulosti tu bol predložený celý rad návrhov zákonov, ktoré sa týkali minulosti alebo mali väzbu na ňu, a tieto návrhy zákonov boli vlastne návrhmi, ktoré smerovali k odškodneniu istých skupín občanov Slovenskej republiky za časy minulé. Iba podotýkam, že takýmto spôsobom sa pomerne často a opakovane riešia v zákonnej úprave záležitosti odborárov, partizánov v zmysle zákona číslo 255, ešte pôvodného. Takto boli riešení v nedávnej minulosti československí legionári a zahraničný odboj, ktorá úprava sa má do istej miery vylepšiť. Dnes touto úpravou, takýmto spôsobom boli riešené odškodnenia v súvislosti s koncentračnými tábormi vo väzbe na občanov Slovenskej republiky dokonca takým veľkorysým spôsobom, že sa týkali aj akéhosi odškodnenia z území, ktoré dnes jednoducho nepatria pod teritórium Slovenskej republiky. Išlo napríklad o zakarpatskú Ukrajinu. Územie, ktoré patrilo v tom čase Maďarskej republike alebo protektorátu Čiech a Morave. Čiže toto všetko, ja si myslím, je v poriadku, pretože je potrebné sa postupne vysporadúvať s krivdami minulosti a pokiaľ je to možné, v nejakej finančnej stránke treba tým ľuďom jednoducho aj pomôcť. Bohužiaľ, na čo chcem upriamiť vašu pozornosť, či skôr adresovať istú výčitku možno pánovi ministrovi, ktorý dnes zastupuje skôr pána ministra spravodlivosti, že takéto riešenia sa nenavrhujú aj vo vzťahu k ostatným kategóriám ľudí, ktorí si toto tiež zaslúžia. Mám na mysli predovšetkým skupinu ľudí, ktorá je označená ako petepáci, mám na mysli skupinu ľudí, ktorí sú vnímaní ako politickí väzni od čas roku 1948 až do roku 1989, kategórie ľudí, ktorí podľa môjho názoru doteraz nie sú prakticky riešení takým alebo podobným spôsobom, ako sú riešené tie iné kategórie. Myslím si, že nie tak dávno, keď sme rokovali o obdobných návrhoch zákonov, padol akýsi všeobecný súhlas aj tých skupín poslancov, ktorí lobovali alebo predkladali tie návrhy zákonov s ostatnými poslancami, asi v tom, že ak sa potiahne a dá podpora jednej skupine takýchto subjektov, tá istá podpora bude daná následne aj druhej skupine občanov, ak teda hovorím konkrétne o tých petepákoch a politických väzňoch. Bohužiaľ, situácia dnes, tesne pred koncom tohto druhého volebného obdobia je taká, že pokiaľ ide o kategóriu ľudí vnímanú ako petepáci, tak vláda svoj záväzok nesplnila. Vítam, že je tu prítomný aj pán minister obrany, ktorý do istej miery gestoroval alebo jeho ministerstvo gestorovalo túto oblasť, a viem o tom, že pracovníci legislatívneho odboru na ministerstve obrany pripravovali takúto právnu úpravu, ale bohužiaľ, myslím si, že vlastne to efektívne riešenie sa nepodarilo, keďže tento návrh doteraz nie je na pôde parlamentu, pričom naopak, v parlamente máme návrhy, ktoré sa týkajú aj finančných vecí, materiálnych záležitostí, dokonca aj dnes v rámci skráteného legislatívneho konania vo veciach, ktoré sa týkajú napríklad výsluhových dôchodkov vojakov a podobne. Čiže myslím si, že v tomto smere je tu akoby akási nechuť vysporiadať sa aj s inými kategóriami, s kategóriami, ktoré, ja osobne si myslím, že nie sú v žiadnom prípade menej dôležité alebo menej závažné ako tie ďalšie, ktoré riešené boli. Aj preto napríklad sme boli nútení predovšetkým pod akousi záštitou organizácie, ktorú zastrešuje pán poslanec Pittner, pripraviť akýsi návrh zákona, ktorý by mal byť predmetom rokovania v parlamente a ktorý sa týka politických väzňov, bohužiaľ, iba v prvom čítaní a bohužiaľ iba s tými prostriedkami, ktorými táto organizácia, táto inštitúcia v tej legislatívnej oblasti disponovala. Čiže ja to hovorím otvorene, s istými, povedzme, legislatívnymi nečistotami alebo s istým archaickejším jazykom, ale jednoducho, robili sa mnohé veci takto, z radov poslancov, na kolene, bez toho, aby sa využil celý legislatívny potenciál, ktorý exekutíva, vláda má k dispozícii. Čiže chcem povedať, že ak sa riešia tieto veci, ak sa teraz v krátkej dobe novelizuje zákon, ktorý bol nedávno schválený a prijatý, ak sa nedávno pri schválení štátneho rozpočtu zohľadnili a, povedal by som, už pripravili isté sumy peňazí, ktorými majú byť uspokojené tieto kategórie spoluobčanov, zdá sa mi, že vláda do istej miery zlyhala v tom, že nevytvára ten pocit spravodlivosti vo vzťahu ku všetkým skupinám obyvateľstva, ktoré boli v minulosti postihnuté. Nemuseli to byť postihnutí iba ľudia z čias protifašistického odboja alebo z čias koncentračných táborov, ale sú to takisto ľudia, ktorí by mali byť, povedal by som, väčšmi akceptovaní, ktorí by mali byť väčšmi odškodnení aj v rámcoch protikomunistického odboja, ak ho v skratke takto možno nazvať. A tu vidíme, že ochota a chuť zo strany vlády a exekutívy nie je taká priamočiara ako vo vzťahu k tým ostatným. Takže aj keď si uvedomujem, že pán minister vnútra v tomto smere zastupuje skôr rezort ministra spravodlivosti, ale predsa len sa chcem spýtať, či sa na rokovaní vlády nechcela robiť nejaká, povedal by som jednotiaca úroveň medzi týmito kategóriami spoluobčanov, ktorí trpeli minulými režimami, a či nebolo vhodné, aby povedzme popri tých návrhoch zákonov, ktoré sa aj dnes predkladajú v skrátenom legislatívnom konaní, nebol predložený podobný, ktorý by sa týkal napríklad petepákov alebo politických väzňov za čias komunistického režimu. To je všetko. Ďakujem za pozornosť. J. Migaš, predseda NR SR: Faktické poznámky na vystúpenie pána poslanca Brňáka. Pán poslanec Húska sa prihlásil, pán poslanec Bohunický, pán poslanec Hofbauer. Uzatváram možnosť prihlásiť sa do rozpravy s faktickou poznámkou. Nech sa páči, pán poslanec Húska ako prvý. A. M. Húska, poslanec: Nemám ešte. Á, ďakujem. Chcem podporiť stanovisko pána poslanca Brňáka. Naozaj sme informovaní aj zástupcami PTP predstaviteľov, že robili spoločné kroky s ministrom obrany, ale podľa všetkého veci rýchlo nepostupujú, tak veľmi by som podporoval aj pokus o také servoriešenie, o náhradné riešenie doplnením do tohto návrhu, aj odškodnenie petepákov. Sú to ľudia, ktorí sú v takých vekových skupinách, že mnohí z nich nás už opúšťajú, a bolo by treba seriózne zohľadniť aj skutočnosti ich zásluh. Takže z týchto dôvodov to podporujem. Chcem upozorniť vládu, že bola veľmi štedrá pri schvaľovaní tohtoročného rozpočtu, keď venovala koaličným poslancom jednu miliardu na vylepšovanie svojho imidžu u obyvateľstva, tak bolo by dobré, keby aj túto malú sumu bolo možné zohľadniť. Z tých dôvodov sa v druhom čítaní pokúsime sformulovať a podporiť návrh, ktorý predložil pán poslanec Brňák.